至游堂二首  其二
作者：袁說友
朝代：宋

paragraphs: 嗟哉予少年，學志如蒙泉。
區區指漫血，未識方與圓。
晚於方冊間，再拜予公先。
琳琅粲珠璣，意公真其僊。
寒窗手不停，朝暮披雲天。
已辦膺門登，肯放邊腹便。
一身落宦海，去若不繫船。
懷此日月長，歲晚而夤緣。
長安初拜公，摳趨立庭偏。
一見意未盡，憒憒如醉眠。
春闈接從容，拜賜喜欲顛。
夜半呼論文，不復懷官聯。
此身願持似，稽首從公賢。
一意門牆歸，稍却名利愆。
尋幽並湖山，百計一未全。
而公亦倦游，卜築方怡然。
把酒問明月，誨我詩成編。
淋浪身上衣，歸喜那更湔。
雄篇富褒拂，字字華衮鮮。
吾儕一瓣香，斯文今有傳。